AUTOCONVOCATÒRIA PER ORGANITZAR UN FRONT UNITARI PER LA  RETIRADA IMMEDIATA DE LA DIRECTIVA EUROPEA DE LES 65 HORES SETMANALS
 
La “proposta de modificació” de la Directiva europea sobre el temps de treball que van  aprovar els ministres de Treball de la UE i que ara ha de passar pel Parlament europeu per a la seva aprovació definitiva, és un atropellament brutal contra la classe treballadora.
La nova Directiva proposada autoritza els estats membres a canviar les seves lleis per permetre l'allargament de la jornada setmanal fins a les 60 hores (o 65 en el cas de col·lectius com el sanitari o bombers, els descansos dels quals en les guàrdies deixen de considerar-se temps de treball). També permet fixar per llei que la jornada setmanal “normal” (la de fins a 48 hores) sigui considerada com una “mitjana anual”, de manera que el treballador estaria permanentment a disposició de l'empresa i les hores extres, festius… passarien a ser considerats hores ordinàries.
Aquesta salvatjada la volen dur a terme, a més a més, mitjançant acords individuals treballador-empresa, passant per sobre dels convenis col·lectius i de la representació sindical dels treballadors, atacant una de les més importans conquestes de la classe treballadora: el seu dret a la representació i la negociació col·lectiva.
L’any 1919, l'OIT va oficialitzar la jornada màxima de 48 hores, després d'una llarga lluita del moviment obrer internacional per les 8 hores diàries. Ara, ens volen fer retrocedir més d'un segle, posant-nos novament en jornades “legals” de 10 a 12 hores i sis dies per setmana. Amb aquesta nova Directiva ens hi estem jugant un retrocés històric, que hipoteca el futur de les noves generacions de treballadors. 
Una agressió d'aquesta envergadura no es pot tirar enrere si ens limitem a  pressions diplomàtiques als eurodiputats i a protestes testimonials. Pel contrari, cal una resposta unitària i contundent. Per això, ens autoconvoquem per organitzar de la manera més àmplia, unitària i democràtica la mobilització contra la nova Directiva. Entenem, en aquesta línia, que cal exigir a la CES que converteixi les aturades entre 5 i 15 minuts del dia 7 d'octubre en una vaga general europea de 24 hores, amb grans manifestacions, per exigir, en nom de la classe treballadora del continent, la immediata retirada de la modificació de la Directiva.
 
ENS AUTOCONVOQUEM, DONCS, EL PROPER DÍA 9 DE SETEMBRE A LES 19 HORES A CASA DE LA SOLIDARITAT, C/ VISTALEGRE 15, Metro: S. ANTONI O PARALEL
Barcelona, juliol de 2008